Ramaphosa praat MaandagaandPres. Cyril Ramaphosa spreek die land Maandagaand weer toe. (Foto: Elmond Jiyane/GCIS) Pres. Cyril Ramaphosa spreek die land Maandag om 20:00 toe oor die jongste verwikkelinge in die pogings om die verspreiding van Covid-19 te stuit. Die presidensie sê Ramaphosa het die afgelope paar dae met die nasionale koronavirusbevelsraad, die presidensiële koördineringsraad en die kabinet vergader. Dít terwyl duisende nuwe gevalle van die koronavirus daagliks in die land aangemeld en honderde sterftes elke dag bevestig word. Die presidensie sê Ramaphosa het Sondag ook aanlyn met geloofsleiers vergader oor die land se aangepaste risikostrategie. Die vergadering het gefokus op die pandemie, nie net in Suid-Afrika nie, maar ook in die res van die vasteland. Die regering se pogings om ŉ entstof vir Suid-Afrikaners te bekom, is ook bespreek. Suid-Afrika is in hierdie stadium op ŉ aangepaste afsonderingsvlak 3. Dit beteken onder meer dat ŉ aandklokreël geld, geen drankverkope toegelaat word nie en geen byeenkomste – begrafnisse uitgesluit – gehou mag word nie. Daar was vroeër bespiegeling dat Suid-Afrika egter nié weer na ŉ strenger afsonderingsvlak opgeskuif gaan word nie. Suid-Afrika het teen Sondagaand 17 421 nuwe gevalle van die virus gehad en daar is in hierdie stadium meer as 232 000 aktiewe Covid-19-gevalle landwyd. Die president het presies twee weke gelede die land toegespreek en Suid-Afrika – weens die groot styging in virusgetalle – van vlak 1 tot ŉ aangepaste vlak 3 van afsondering geskuif. Ramaphosa het toe gesê die afsonderingsvlak geld tot 15 Januarie. Maandagaand se vergadering word regstreeks op verskeie platforms uitgesaai.